SL Uradni list Evropske unije L 232/13

IZVEDBENA UREDBA KOMISIJE (EU) št. 848/2014

z dne 4. avgusta 2014

o izdaji dovoljenja za L-valin, ki ga proizvaja Corynebacterium glutamicum, kot krmni dodatek za vse živalske vrste in o spremembi Uredbe (ES) št. 403/2009 v zvezi z označevanjem krmnega dodatka L-valin

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1831/2003 Evropskega parlamenta in Sveta z dne 22. septembra 2003 o dodatkih za uporabo v prehrani živali (1) ter zlasti člena 9(2) in člena 13(2) Uredbe,

ob upoštevanju naslednjega:

(1) Uredba (ES) št. 1831/2003 določa izdajo dovoljenj za dodatke za uporabo v prehrani živali ter razloge in postopke za izdajo in spremembo takih dovoljenj.

(2) V skladu s členom 7 Uredbe (ES) št. 1831/2003 je bil vložen zahtevek za izdajo dovoljenja za L-valin. V skladu s členom 7(3) Uredbe (ES) št. 1831/2003 so bili navedenemu zahtevku priloženi zahtevani podatki in dokumenti.

(3) Zahtevek zadeva dovoljenje za L-valin, ki ga proizvaja Corynebacterium glutamicum (KCCM 80058), kot krmni dodatek za vse živalske vrste ter njegovo uvrstitev v kategorijo dodatkov „nutritivni dodatki“.

(4) Evropska agencija za varnost hrane (v nadaljnjem besedilu: Agencija) je v mnenju z dne 8. oktobra 2013 (2) navedla, da L-valin, ki ga proizvaja Corynebacterium glutamicum (KCCM 80058), pod predlaganimi pogoji uporabe nima škodljivega vpliva na zdravje živali in ljudi ali na okolje ter da se šteje kot učinkovit vir esencielne aminokisline L-valin v prehrani živali. Agencija meni, da ni potrebe po posebnih zahtevah v zvezi s spremljanjem po dajanju na trg. Potrdila je tudi poročilo o analitski metodi krmnega dodatka, ki ga je predložil referenčni laboratorij, ustanovljen z Uredbo (ES) št. 1831/2003.

(5) Ocena navedene snovi je pokazala, da so pogoji za dovoljenje iz člena 5 Uredbe (ES) št. 1831/2003 izpolnjeni. Zato bi bilo treba dovoliti uporabo navedene snovi, kakor je opredeljeno v Prilogi k tej uredbi.

(6) Z Uredbo Komisije (ES) št. 403/2009 (3) je bilo izdano dovoljenje za L-valin, ki ga proizvaja Escherichia coli. Da se zagotovi razlikovanje dodatkov v končni krmi, bi bilo treba poleg imena in dodane količine dodatkov na posamičnih krmilih in krmnih mešanicah dodati njihovo identifikacijsko številko.

(7) Uredbo (ES) št. 403/2009 bi bilo zato treba ustrezno spremeniti. Ker spremembe pogojev izdaje dovoljenja niso povezane z varnostnimi razlogi, je primerno, da se omogoči prehodno obdobje za porabo obstoječih zalog.

(8) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Izdaja dovoljenja

Snov iz Priloge, ki spada v kategorijo dodatkov „nutritivni dodatki“ in funkcionalno skupino „aminokisline, njihove soli in analogi“, se dovoli kot dodatek v prehrani živali v skladu s pogoji iz navedene priloge.

Člen 2

Sprememba Uredbe (ES) št. 403/2009

V devetem stolpcu Priloge k Uredbi (ES) št. 403/2009 se doda naslednji odstavek:

„Če se na oznaki posamičnih krmil in krmnih mešanic prostovoljno navede dodatek, se vključi naslednje:

— ime in identifikacijska številka dodatka,

— dodana količina dodatka.“

Člen 3

Prehodni ukrepi

Posamična krmila in krmne mešanice iz člena 2, proizvedeni in označeni pred 25. februarjem 2015 v skladu s pravili, ki se uporabljajo pred 25. avgustom 2014, se lahko še naprej dajejo na trg in uporabljajo do porabe obstoječih zalog. Glede krme za hišne živali se obdobje za proizvodnjo in označevanje iz prvega odstavka zaključi 25. avgusta 2016.

Člen 4

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 4. avgusta 2014 Za Komisijo Predsednik José Manuel BARROSO

(1) UL L 268, 18.10.2003, str. 29.

(2) EFSA Journal 2013; 11(10):3429.

(3) Uredba Komisije (ES) št. 403/2009 z dne 14. maja 2009 o izdaji dovoljenja za pripravek L-valin kot krmnega dodatka (UL L 120, 15.5.2009, str. 3).